Գնացքների երազներ

**«Գնացքների երազներ»** (), ռեժիսոր Քլինթ Բենթլիի ամերիկական գեղարվեստական ֆիլմ դրամա ժանրում, գլխավոր դերերում են Ֆելիսիթի Ջոնսը և Ջոել Էդգերտոնը։ Դենիս Ջոնսոնի 2011 թվականի համանուն վեպի էկրանավորում։ 2012 թվականին գիրքը դարձել է Պուլիցերյան մրցանակի եզրափակիչ հավակնորդ՝ գեղարվեստական գրականության բաժնում։

## Սյուժե
Ծնողազուրկ Ռոբերտ Գրանիերը, Մեծ Հյուսիսային երկաթուղով ժամանում է Այդահո նահանգի Բոններս Ֆերիի մոտակայք։ Նա թողնում է դպրոցը և աշխատում որպես բանվոր, մինչև հանդիպում է Գլեդիս Օլդինգին։ Նրանք ամուսնանում են և գետի ափին կառուցում գերաններից խրճիթ։

Ռոբերտը ականատես է լինում չինացի աշխատողի դաժան սպանությանը, որին իր գործընկերները առանց որևէ ակնհայտ պատճառի նետում են կամրջից, և այդ աշխատողը տեսիլքներով հետապնդում է նրան իր ողջ կյանքի ընթացքում։ 

Նրա տուն վերադառնալու ժամանակ արդեն ծնվել էր իր դուստրը։ Իր սեզոնային անտառահատման ճամփորդությունների ընթացքում Գրեյնիրը ականատես է լինում բազմաթիվ ողբերգությունների՝ ընկերները զոհվում են ընկնող ծառերի պատճառով, իսկ աֆրոամերիկացի մի տղամարդ վրեժ է լուծում՝ սպանելով մի մարդու, որը անընդհատ մեջբերում է Աստվածաշունչը։ Աշխատողների մեջ առանձնանում է մի ծեր անտառահատ․ նա խուսափում է ծանր աշխատանքից, բայց վայելում է պայթուցիչի վտանգավոր դերը և իր գործընկերներին սարսափելի պատմություններ է պատմում։

Սեզոնից հետո Գրեյնիրը վերադառնում է և տեսնում է, որ իր դուստրն արդեն քայլում է։ Առաջին համաշխարհային պատերազմի ավարտից հետո աշխատանքը դառնում է քիչ, և նա սկսում է պատահական աշխատանքներ կատարել քաղաքում։ Կնոջ հետ նրանք պլանավորում են սղոցարան բացել և հաջորդ սեզոնից հետո զբաղվել գյուղատնտեսությամբ, որպեսզի երկար չբաժանվեն միմյանցից։ Սակայն վերադառնալուց հետո Գրեյնիրը տունը և շրջակա տարածքը տեսնում է անտառային հրդեհի հետևանքով ավերված։ Նրա կինն ու դուստրը անհետ կորել են։ Գրեյնիրը երկու շաբաթ փնտրում է նրանց, ապա նստում է ծառի կոճղի վրա՝ այրված իրերի մեջ և զբաղվում է մետաղական աղբով։ Նա ընդունում է ընկերոջ՝ տեղական խանութի սեփականատիրոջ օգնությունը, որը սնունդ է բերում և համոզում նրան զբոսանքի գնալ։ Հրացանից արձակված կրակոցը հիշողություն է առաջացնում Գլեդիսի եղջերուների որսի մասին։ Գրեյնիրը աստիճանաբար հաշտվում է կորստի հետ։

Նա կառուցում է ժամանակավոր խրճիթ, որսում է կարմրախայտ և հավաքում սնկեր։ Նրան այցելության են գալիս թափառող շունը իր ձագերի հետ։ Տարիներն անցնում են։ Գրեյնիրը վերադառնում է անտառահատմանը, բայց ամեն ինչ փոխվել էր՝ նոր սարքավորումներ, երիտասարդ, կոպիտ աշխատողներ։ Նա հին բացատներում տեսնում է կիսով չափ փտած կոշիկներ, որոնցով նրանք նշանակում էին զոհված ընկերների գերեզմանները։ Նախկին գործընկերոջ հետ զրուցելիս հասկանում է, որ վերջինս չի հիշում ո՛չ իրեն, ո՛չ էլ նրանց, ովքեր զոհվել են իրենց աչքերի առաջ։ Գրեյնիրը իրեն լիովին մոռացված և օտարացած է զգում և թողնում է անտառահատի աշխատանքը։ Նա գնում է ձիեր և սայլ, վարում է բեռնատարներ և մտերմանում է քաղաքի բնակիչների հետ, բայց դա նրան ավելի միայնակ է դարձնում։

Նա հանդիպում է Քլեր Թոմփսոնին, Առաջին համաշխարհային պատերազմի նախկին բուժքրոջը, այժմ՝ անտառային ծառայության աշխատակից։ Հիվանդության ընթացքում նա երազում տեսնում է այրվող տուն, որը խառնվում է ընտանեկան հանգիստ ընթրիքների հիշողությունների հետ։ Գարնանը նա այցելում է Քլերին նրա դիտակետում. նրանք ըմպում են իվա- թեյ և հիանում տեսարանով։ Գրեյնիրը առաջին անգամ կիսվում է իր վշտի, մեղքի զգացման մասին, որ այնտեղ չի եղել, երբ իր անհրաժեշտության կարիքը կար, և իր տեսիլքների՝ դստեր ծիծաղի, նրա պատկերների մասին։ Քլերը պատմում է նրան ամուսնու մահվան մասին և համոզում, որ աշխարհին պետք են նույնիսկ միայնակ մարդիկ։

Մի գիշեր տան մոտ է գալիս վիրավոր, անծանոթ մի աղջիկ։ Գրեյնիրը, կարծելով, թե դա մեծացած Քեյթն է, օգնում է նրան բուժել ոտքը։ Երազում նա տեսնում է մի օր գետի մոտ իր փոքրիկ դստեր հետ։ Առավոտյան աղջիկը անհետանում է դուրս գալով պատուհանից՝ անտառում ոչ մի հետք չթողնելով։ Գրեյնիերը հուսահատվում է և գրեթե դուրս չի գալիս տնից, հույս ունենալով, որ աղջիկը կվերադառնա։

Վերջին տարիներին նա հաճախ է գնացքով մեկնել Սփոքեն, կարծես կորած ինչ-որ բան փնտրելով։ Նա դիտում է տիեզերքում մարդու կողմից անցկացվող զբոսանքի հեռարձակումը, այցելում է ցուցահանդես, որտեղ հրեշի զգեստով մի տղա դեր է խաղում, և հայելու մեջ տեսնում է ինչքան է ինքը ծերացել։ Բիպլանով թռիչքից հետո նա վերապրում է իր կյանքի բոլոր հիշողությունները՝ թե՛ ուրախ, թե՛ ողբերգական, և առաջին անգամ կապ է զգում շրջապատող ամեն ինչի հետ։

1968 թվականի նոյեմբերին Ռոբերտ Գրեյնիրը քնած ժամանակ մահանում է իր տանը։

## Դերերում
* Ջոել Էդգերտոն՝ *Ռոբերտ Գրեյնիր*
* Ֆելիսիթի Ջոնս՝ *Գլեդիս* *Գրեյնիր*
* Կերի Կոնդոն՝ *Քլեր Տոմփսոն*
* Ուիլյամ Մեյսի՝ *Արն Փիփլս*
* Քլիֆտոն Կոլինզ՝ *Բումեր*
* Պոլ Շնայդեր՝ *Ապոստոլ Ֆրանկ, անտառահատ*
* Ջոն Դիլ՝ *Բիլլի, ծեր անտառահատ*
* Նատանիել Արկան՝ *Իգնատիուս Ջեք, Ռոբերտի ընկերը*
* Ուիլ Պատոն՝ *պատմող (ձայն)*

## Արտադրություն
2024 թվականի փետրվարին հաղորդվել է, որ Black Bear-ը սկսել է Դենիս Ջոնսոնի 2011 թվականի «Գնացքի երազներ» վեպի էկրանավորման աշխատանքները, որի սցենարը գրել է Գրեգ Քվեդարը, իսկ ռեժիսորական աշխատանքը կատարել է Քլինթ Բենթլին։ Գլխավոր դերերում ընտրվել են Ֆելիսիթի Ջոնսը և Ջոել Էդգերտոնը։ Պրոդյուսերական դերում հանդես են եկել Kamala Films-ի Մարիսա Մաքմահոնը և Էշլի Շլայֆերը, ինչպես նաև Black Bear-ի Ուիլ Յանովիցը, Թեդի Շվարցմանը և Մայքլ Հեյմլերը։ 2024 թվականի մայիսին դերասանական կազմին միացել են Քերի Քոնդոնը, Ուիլյամ Հ. Մեյսին և Քլիֆթոն Քոլինզ կրտսերը։

Հիմնական նկարահանումները սկսել են Վաշինգտոն նահանգում 2024 թվականի ապրիլին, նկարահանման վայրերը ընդգրկել են Սպոքենը, Մետալայն Ֆոլս և Քոլվիլ։

Ֆիլմի պրեմիերան կայացել է 2025 թվականի հունվարի 26-ին «Սանդենս» կինոփառատոնին։

## Մրցանակներ և անվանակարգեր
Ֆիլմը առաջադրվել է «Օսկար» մրցանակի չորս անվանակարգերում՝ «լավագույն ֆիլմ», «լավագույն ադապտացված սցենար», «լավագույն օրիգինալ երգ» և «լավագույն օպերատորական աշխատանք», բայց չի հաղթել որևէ մեկում։

## Ծանոթագրություններ

Կատեգորիա:2025 ֆիլմեր
Կատեգորիա:Netflix-ի արտադրության ֆիլմեր
Կատեգորիա:Ամերիկյան դրամա ֆիլմեր
Կատեգորիա:Անգլերեն ֆիլմեր
Կատեգորիա:Վաշինգտոն նահանգում նկարահանված ֆիլմեր
Կատեգորիա:Ֆիլմեր, որոնց գործողությունները տեղի են ունենում Այդահոյում
Կատեգորիա:Ֆիլմեր, որոնց գործողությունները տեղի են ունենում 20-րդ դարում
Կատեգորիա:2025 դրամա ֆիլմեր
Կատեգորիա:2020-ականների ամերիկյան ֆիլմեր
Կատեգորիա:Ամերիկյան վեպերի էկրանավորումներ
Կատեգորիա:Գրական ստեղծագործությունների էկրանավորումներ